Document ID: 32013R0509

KOMISIJOS REGLAMENTAS (ES) Nr. 509/2013
2013 m. birželio 3 d.
kuriuo dėl keleto priedų naudojimo tam tikruose alkoholiniuose gėrimuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį ir 30 straipsnio 5 dalį,
kadangi:
(1)
Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
(2)
šis sąrašas gali būti atnaujinamas pagal 2008 m. gruodžio 16 d. Europos Parlamento ir Tarybos reglamento (EB) Nr. 1331/2008, nustatančio maisto priedų, fermentų ir kvapiųjų medžiagų leidimų suteikimo procedūrą (2), 3 straipsnio 1 dalyje nurodytą bendrą procedūrą Komisijos iniciatyva arba gavus prašymą;
(3)
2011 m. vasario 10 d. Lenkijos nacionalinė vynuogininkystės ir midaus gamybos taryba pateikė prašymą iš dalies pakeisti Sąjungos maisto priedų sąrašą, kad būtų leista naudoti keletą priedų tam tikruose alkoholiniuose gėrimuose, kaip apibūdinta 2011 m. gegužės 12 d. Lenkijos potvarkyje dėl vyno produktų gamybos ir išpilstymo į butelius, prekybos jais ir rinkos organizavimo (3) (Lenkijos potvarkis dėl vyno produktų);
(4)
alkoholiniams gėrimams, kuriems taikomas Lenkijos potvarkis dėl vyno produktų, netaikomas 2007 m. spalio 22 d. Tarybos reglamentas (EB) Nr. 1234/2007, nustatantis bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (4), nes jie nepatenka nė į vieną to reglamento XIb priede išvardytų vynuogių produktų kategoriją. Aromatizuotiems produktams, kuriems taikomas Lenkijos potvarkis dėl vyno, taip pat atitinkamai netaikomas 1991 m. birželio 10 d. Tarybos reglamentas (EEB) Nr. 1601/91, nustatantis bendrąsias aromatintų vynų, aromatintų vyno gėrimų ir aromatintų vyno kokteilių apibrėžimo, aprašymo ir pateikimo taisykles (5);
(5)
priedų naudojimas produktuose, kuriems taikomas Reglamentas (EB) Nr. 1234/2007, leidžiamas pagal 2009 m. liepos 10 d. Komisijos reglamentą (EB) Nr. 606/2009, kuriuo nustatoma tam tikra Tarybos reglamento (EB) Nr. 479/2008 taikymo vynuogių produktų kategorijoms, vynininkystės metodams ir jų apribojimams tvarka (6), ir atitinkamas įgyvendinimo priemones. Šie teisės aktai netaikomi alkoholiniams gėrimams, kuriems taikomas Lenkijos potvarkis dėl vyno produktų;
(6)
tačiau Reglamento (EB) Nr. 1234/2007 113d straipsnio 1 dalyje nustatyta, kad valstybės narės gali leisti vartoti terminą „vynas“, jeigu jis vartojamas sudėtiniame pavadinime kartu su vaisiaus pavadinimu parduodant produktus, gautus fermentuojant ne vynuoges, o kitus vaisius arba jeigu jis yra sudėtinio pavadinimo dalis, išskyrus to reglamento XIb priede nurodytus produktus. Pagal Reglamento (EB) Nr. 1234/2007 113d straipsnio 1 dalį Lenkija leido vartoti terminą „vynas“ Lenkijos potvarkyje dėl vyno produktų išvardytiems alkoholiniams gėrimams. Todėl šiuose produktuose naudojami priedai turėtų būti įtraukti į Reglamento (EB) Nr. 1333/2008 II priede nustatytą sąrašą, nepažeidžiant kitose valstybėse narėse taikomų šių produktų pavadinimų taisyklių;
(7)
Lenkijos potvarkyje dėl vyno produktų išvardyti alkoholiniai gėrimai priklauso Reglamento (EB) Nr. 1333/2008 II priede išvardytoms maisto kategorijoms:
-
wino owocowe markowe (firminis vaisių vynas), wino owocowe wzmocnione (spirituotas vaisių vynas), wino owocowe aromatyzowane (aromatizuotas vaisių vynas), wino z soku winogronowego (vynas iš vynuogių sulčių) ir aromatyzowane wino z soku winogronowego (aromatizuotas vynas iš vynuogių sulčių) turėtų būti išvardyti Reglamento (EB) Nr. 1333/2008 II priedo 14.2.4 kategorijoje „Vaisių vynas ir made wine“;
-
Nalewka na winie owocowym (tinktūra iš vaisių vyno), aromatyzowana nalewka na winie owocowym (aromatizuota tinktūra iš vaisių vyno), nalewka na winie z soku winogronowego (tinktūra iš vyno iš vynuogių sulčių), aromatyzowana nalewka na winie z soku winogronowego (aromatizuota tinktūra iš vyno iš vynuogių sulčių), napój winny owocowy lub miodowy (vaisių arba medaus vyno gėrimai), aromatyzowany napój winny owocowy lub miodowy (aromatizuoti vaisių arba medaus vyno gėrimai), wino owocowe niskoalkoholowe (mažos alkoholio koncentracijos vaisių vynas) iraromatyzowane wino owocowe niskoalkoholowe (aromatizuotas mažos alkoholio koncentracijos vaisių vynas) turėtų būti išvardyti Reglamento (EB) Nr. 1333/2008 II priedo 14.2.8 kategorijoje „Kiti alkoholiniai gėrimai, įskaitant alkoholinių gėrimų ir nealkoholinių gėrimų mišinius ir spiritinius gėrimus, kurių alkoholio koncentracija yra mažesnė kaip 15 %“;
(8)
leidimas naudoti priedus produktuose, kuriems taikomas Lenkijos potvarkis dėl vyno produktų, nelemia papildomo tų medžiagų poveikio vartotojams, todėl nekelia su sauga susijusių problemų;
(9)
pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos (toliau - Tarnyba) pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi leidimas naudoti keletą priedų tam tikruose alkoholiniuose gėrimuose, kuriems taikomas Lenkijos potvarkis dėl vyno produktų, yra to sąrašo atnaujinimas, kuris neturės įtakos žmogaus sveikatai, Tarnybos nuomonės gauti nereikia;
(10)
todėl Reglamentas (EB) Nr. 1333/2008 turėtų būti atitinkamai iš dalies pakeistas;
(11)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. birželio 3 d.

Labels: 0
3
17